ΑΠΌΦΑΣΗ ΤΟΥ ΣΥΜΒΟΥΛΊΟΥ της 26ης Νοεμβρίου 2007 για την παράταση κατά ένα έτος του συμπληρωματικού προγράμματος ερευνών που πρέπει να εκτελεσθεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας (2007/773/Ευρατόμ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7, την πρόταση της Επιτροπής, που υπεβλήθη κατόπιν διαβουλεύσεων με την επιστημονική και τεχνική επιτροπή, τη γνώμη του διοικητικού συμβουλίου του Κοινού Κέντρου Ερευνών (ΚΚΕρ), Εκτιμώντας τα ακόλουθα: (1) Η ανάπτυξη της πυρηνικής ιατρικής στην Ευρωπαϊκή Ένωση εξυπηρετεί το στόχο της διασφάλισης της προστασίας της υγείας του ανθρώπου. Ο στόχος αυτός απαιτεί εντατικότερη χρησιμοποίηση των αντιδραστήρων δοκιμών για ιατρικούς σκοπούς. (2) Στις 19 Φεβρουαρίου 2004, το Συμβούλιο εξέδωσε απόφαση, για την έγκριση συμπληρωματικού προγράμματος ερευνών που θα εκτελεσθεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας (1). Το εν λόγω πρόγραμμα υιοθετήθηκε για τριετή περίοδο, έως την 1η Ιανουαρίου 2007. (3) Στο πλαίσιο του Ευρωπαϊκού Χώρου Έρευνας, το συμπληρωματικό πρόγραμμα ερευνών που διαλαμβάνει τον αντιδραστήρα υψηλής ροής (HFR) του Petten αποτελεί ένα από τα κυριότερα μέσα που διαθέτει η Ένωση για να συμβάλλει στην υποστήριξη και τη δοκιμή ιατρικών διαγνωστικών και θεραπευτικών μεθόδων, στην ανάπτυξη των επιστημών των υλικών και στην επίλυση προβλημάτων στον τομέα της πυρηνικής ενέργειας. (4) Η τεχνική κατάσταση του HFR επιτρέπει τη συνέχιση της λειτουργίας του μέχρι το 2015, και το Φεβρουάριο του 2005 χορηγήθηκε στο φορέα εκμετάλλευσης του αντιδραστήρα νέα άδεια εκμετάλλευσης. Το συμπληρωματικό ερευνητικό πρόγραμμα θα πρέπει συνεπώς να παραταθεί για ένα επιπλέον έτος προκειμένου να χρησιμοποιηθούν οι διαθέσιμες τεχνικές διευκολύνσεις. Η παράταση θα πρέπει να ενεργοποιηθεί αναδρομικά, για να καλύψει τις τρέχουσες δραστηριότητες του προγράμματος κατά την περίοδο από 1ης Ιανουαρίου 2007. (5) Οι χρηματοδοτικές συνεισφορές που απαιτούνται για την εν λόγω παράταση του συμπληρωματικού ερευνητικού προγράμματος θα παρασχεθούν από τις Κάτω Χώρες και τη Γαλλία, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το συμπληρωματικό πρόγραμμα ερευνών για τη λειτουργία του HFR («πρόγραμμα»), οι στόχοι του οποίου παρατίθενται στο παράρτημα Ι, παρατείνεται κατά ένα έτος, με ισχύ από 1ης Ιανουαρίου 2007. Άρθρο 2 Οι κατ’ εκτίμηση χρηματοδοτικές συνεισφορές για την εκτέλεση της παράτασης του προγράμματος ανέρχονται σε 8 500 000 ευρώ. Η κατανομή των συνεισφορών παρατίθεται στο παράρτημα II. Άρθρο 3 Η Επιτροπή ευθύνεται για την εκτέλεση του προγράμματος και, για το σκοπό αυτό, προσφεύγει στις υπηρεσίες του ΚΚΕρ. Το διοικητικό συμβούλιο του ΚΚερ τηρείται ενήμερο για την εκτέλεση του προγράμματος. Άρθρο 4 Πριν από τις 15 Ιουνίου 2008, η Επιτροπή υποβάλει στο Ευρωπαϊκό Κοινοβούλιο, στο Συμβούλιο και στην Ευρωπαϊκή Οικονομική και Κοινωνική Επιτροπή, έκθεση για την εφαρμογή της παρούσας απόφασης. Άρθρο 5 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2007. Άρθρο 6 Η παρούσα απόφαση απευθύνεται στα κράτη μέλη. Βρυξέλλες, 26 Νοεμβρίου 2007.

[Source: multi_eurlex | Tokens: 2988]